Fjárskortur hamlar því að skógarbændur nái settum markmiðum Í fréttabréfi Félags skógarbænda á Vesturlandi sem kom út nýlega er m.a. gerð grein fyrir árangri í plöntun skógarplanta hér í landshlutanum á nýliðnu ári . Þar kemur fram að alls voru gróðursettar á liðnu ári 820.000 plöntur og stiklingar , 593.000 um “ vorið ” , þ.e. í maí-júlí og 227.000 plöntur í ágúst-október í haustgróðursetningu . Óvenjuhátt hlutfall heildargróðursetningar var að þessu sinni um haustið . Stafar það af því að vorið var með eindæmum kalt enda frost flestar nætur í maí . Júní var illviðrasamur , kaldur og votur og vannst gróðursetningin illa af þeim sökum . Jafnframt höfðu kuldarnir í ágúst og september á sl. ári orðið til þess að hluti þeirra plantna sem framleiddar voru fyrir skógarbændur á Vesturlandi urðu síðbúnar . T.d. varð megnið af lerki ekki gróðursetningarhæft fyrr en í ágúst . Þótt illa hafi viðrað til vinnu við gróðursetningu var jafnan nægur raki í jörðu . Því má gera ráð fyrir , segir í fréttabréfinu , að afföll plantna sem gróðursettar voru fyrripart sumars hafi orðið lítil . Síðsumars - og haustgróðursetning gekk hins vegar afar vel . Þótt aldrei hafi verið gróðursett meira á starfssvæði Vesturlandsskóga en þetta árið , hefði mátt komu mun fleiri plöntum í jörðu . Til stóð að gróðursetja tæplega eina milljón plantna þetta árið . Vegna affalla í gróðrarstöðvum varð niðurstaðan nær 20% minni gróðursetning en til stóð . “ En segja má , að vandræðin í gróðrarstöðvum hafi komið sér vel fyrir Vesturlandsskóga að einu leyti : Fjárveitingar fyrir árið 2006 urðu mun minni en vonast hafði verið til . Því verður væntanlega farið yfir fjárlagaheimildir á árinu . Má nærri geta , að hefðu allar pantaðar plöntur skilað sér , hefði fjárhagsleg yfirkeyrsla orðið veruleg , ” segir í bréfinu . Margir á biðlista Á öðrum stað í fréttabréfinu skrifar Sigvaldi Ásgeirsson , framkvæmdastjóri Vesturlandsskóga og fjallar m.a. um að fjárskortur hefti eðlilega fjölgun í röðum skógarbænda . Gefum Sigvalda orðið : “ Sem stendur eru 42 jarðir á biðlista hjá Vesturlandsskógum . Að vísu er það aðeins á 17 þeirra sem menn eru tilbúnir til að hefja framkvæmdir strax og Vesturlandsskógar geta gefið þeim grænt ljós . En þá er líka þess að geta að sökum fjárskorts hefur engin áhersla verið á útbreiðslustarfsemi af hálfu Vesturlandsskóga . Tel ég einsýnt , að miðað við núverandi fjölda skógarjarða á Vesturlandi gætum við gróðursett árlega hálfu fleiri plöntur í landshlutanum en nú er gert . Jafnframt væri hægt með útbreiðslustarfi að búa svo um hnútana að innan þriggja ára væri hægt að tvöfalda framkvæmdir frá því sem nú er . Mér sýnist því , að Alþingi og ríkisstjórn þurfi að taka sig saman í andlitinu og veita því fé til LHV , sem þörf er á , svo standa megi við markmiðið um að klæða 5% láglendis skógi á 40 árum . Til að það markmið geti náðst , þurfa fjárveitingar til Vesturlandsskóga og annarra síðbúinna landshlutaverkefna í skógrækt , s.s. Skjólskóga á Vestfjörðum , Norðurlandsskóga og Austurlandsskóga að gera gott betur en tvöfaldast á næstu 5 árum . Einnig þarf verulega aukningu til Suðurlandsskóga . Héraðsskógar munu hins vegar nokkurn veginn ná að standa við þau markmið , sem þeim voru sett í lögum , þótt fjárveitingar geri ekki betur en að halda í við verðbólguna næstu áratugina . ” Á myndinni er ný gróðursetningarvél í eigu Einars í Söðulsholti og Auðuns á Rauðkollsstöðum reynd á Söðulsholti í sumar . Guðmundur Sigurðsson starfsmaður Vesturlandsskóga situr við vélina .